CELEX: 32019D0961
Language: sk
Date: 2019-06-07 00:00:00
Title: Vykonávacie rozhodnutie Komisie (EÚ) 2019/961 zo 7. júna 2019, ktorým sa povoľuje dočasné opatrenie prijaté Francúzskou republikou v súlade s článkom 129 nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) na obmedzenie používania určitého dreva ošetreného kreozotom a látkami príbuznými kreozotu a jeho uvádzania na trh [oznámené pod číslom C(2019) 4122] (Text s významom pre EHP)

12.6.2019   
               
               
                  SK
               
               
                  Úradný vestník Európskej únie
               
               
                  L 154/44
               
            
         VYKONÁVACIE ROZHODNUTIE KOMISIE (EÚ) 2019/961
         zo 7. júna 2019,
         ktorým sa povoľuje dočasné opatrenie prijaté Francúzskou republikou v súlade s článkom 129 nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) na obmedzenie používania určitého dreva ošetreného kreozotom a látkami príbuznými kreozotu a jeho uvádzania na trh
         
            
               [oznámené pod číslom C(2019) 4122]
            
         
         (Iba francúzske znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 129 ods. 2,
         keďže:
         
                     (1)
                  
                  
                     Výnosom z 18. decembra 2018 o obmedzení používania určitého ošetreného dreva a jeho uvádzania na trh (ďalej len „nariadenie vlády“), ktoré bolo zverejnené v Úradnom vestníku Francúzskej republiky 11. januára 2019, Francúzsko prijalo dočasné opatrenie v súlade s článkom 129 ods. 1 nariadenia (ES) č. 1907/2006 (ďalej len „dočasné opatrenie“), lebo usúdilo, že má oprávnené dôvody domnievať sa, že je nevyhnutné prijať naliehavé kroky na ochranu životného prostredia pred rizikami, ktoré pre vodnú a/alebo suchozemskú zložku životného prostredia predstavuje drevo ošetrené týmito látkami: kreozot, prací olej (CAS č. 8001-58-9 a ES č. 232-287-5), kreozotový olej (CAS č. 61789-28-4, ES č. 263-047-8), destiláty (uhoľno-dechtové), naftalénové oleje CAS (č. 84650-04-4, ES č. 283-484-8), kreozotový olej, acenafténová frakcia (CAS č. 90640-84-9, ES č. 292-605-3), destiláty (uhoľno-dechtové), vrchné; ťažký antracénový olej (antracénový olej II) (CAS č. 65996-91-0, ES č. 266-026-1), antracénový olej (CAS č. 90640-80-5, ES č. 292-602-7), dechtové kyseliny (uhoľné), surové fenoly (CAS č. 65996-85-2, ES č. 266-019-3), kreozot, drevný (CAS č. 8021-39-4, ES č. 232-419-1), a extrakčné zvyšky (uhoľné), nízkoteplotný uhoľný decht alkylovaný (CAS č. 122384-78-5, ES č. 310-191-5), použitými samostatne alebo v zmesi s jednou alebo viacerými inými látkami (ďalej len „ošetrené drevo“).
                  
               
                     (2)
                  
                  
                     Dočasné opatrenie spočíva v zákaze uvádzania ošetreného dreva na trh a jeho inštalácie s účinnosťou od 23. apríla 2019. Podľa dočasného opatrenia osoba, ktorá ošetrené drevo použila, nesmie toto drevo opätovne použiť ani použiť na iné účely. Tieto zákazy sa uplatňujú bez ohľadu na dátum ošetrenia dreva.
                  
               
                     (3)
                  
                  
                     Francúzsko o dočasnom opatrení podľa článku 129 ods. 1 nariadenia (ES) č. 1907/2006 informovalo Komisiu 25. februára 2019 a Európsku chemickú agentúru (ďalej len „agentúra“) a ostatné členské štáty 5. marca 2019.
                  
               
                     (4)
                  
                  
                     Vo výnose sa ako výnimka povoľuje drevo ošetrené kreozotom (č. CAS 8001-58-9; č. ES 232-287-5) uvádzať na trh a inštalovať na použitie ako železničné podvaly a držiteľom takéhoto dreva použitého ako železničné podvaly sa povoľuje jeho opätovné použitie na rovnaký účel na neobmedzené obdobie. Vo výnose sa okrem toho povoľuje drevo ošetrené uvedenou látkou a určené na použitie ako stĺpov elektrického a telekomunikačného vedenia uvádzať na trh a inštalovať do 23. októbra 2019, pričom určití prevádzkovatelia môžu za určitých podmienok požiadať o predĺženie tejto lehoty.
                  
               
                     (5)
                  
                  
                     Komisia preskúmala výnos spolu s príslušnými vedeckými a technickými informáciami, ktoré Francúzsko predložilo. Komisia okrem toho poskytla príslušným orgánom členských štátov a zainteresovaným stranám príležitosť, aby vyjadrili svoje názory na výnos v rámci stretnutia príslušných orgánov pre nariadenie o registrácii, hodnotení, autorizácii a obmedzovaní chemikálií (REACH) a nariadenie o klasifikácii, označovaní a balení látok a zmesí (CLP) („CARACAL“), ktoré sa konalo 19. marca 2019.
                  
               
                     (6)
                  
                  
                     Vzhľadom na krátku lehotu, v rámci ktorej musí Komisia podľa článku 129 ods. 2 nariadenia (ES) č. 1907/2006 prijať rozhodnutie v súvislosti s dočasným opatrením, musí byť rozhodnutie Komisie založené predovšetkým na informáciách, ktoré jej predložilo Francúzsko.
                  
               
                     (7)
                  
                  
                     V bode 31 prílohy XVII k nariadeniu (ES) č. 1907/2006 sa už zakazuje uvádzanie dreva ošetreného deviatimi látkami uvedenými vo výnose alebo zmesami obsahujúcimi dané látky na trh z dôvodu ich známych karcinogénnych účinkov. Tieto látky navyše vyvolávajú obavy aj z dôvodu, že niektoré ich zložky sú zle rozložiteľné. V odseku 2 písm. b) uvedeného bodu sa však povoľuje, aby sa drevo ošetrené v priemyselných zariadeniach alebo odborníkmi v súlade s odsekom 2 písm. a) uvedeného bodu, ktoré sa uvádza na trh prvýkrát alebo opätovne upravuje priamo na mieste, používalo výlučne na odborné alebo priemyselné použitie, napr. na železniciach, pri prenose elektrickej energie alebo v telekomunikáciách, na oplotenie, na poľnohospodárske účely (napr. kolíky na podopretie stromov) a v prístavoch a riečnej preprave. V odseku 2 písm. c) uvedeného bodu sa povoľuje, aby sa drevo ošetrené pred 31. decembrom 2002 uviedlo na trh s použitými výrobkami ako výrobok na opätovné použitie.
                  
               
                     (8)
                  
                  
                     Smernicou Komisie 2011/71/EÚ (2) sa kreozot (CAS č. 8001-58-9; ES č. 232-287-5) schválil ako aktívna látka na použitie v biocídnych výrobkoch typu 8 do 30. apríla 2018 na základe posúdenia, či možno očakávať, že prípravky na ochranu dreva obsahujúce kreozot spĺňajú požiadavky stanovené v článku 5 smernice Európskeho parlamentu a Rady 98/8/ES (3). Vykonávacím rozhodnutím Komisie (EÚ) 2017/2334 (4) sa dátum skončenia platnosti schválenia kreozotu na použitie v biocídnych výrobkoch typu 8 odložil na 31. októbra 2020. Ostatných osem látok uvedených v bode 31 prílohy XVII k nariadeniu č. 1907/2006 nebolo schválených ako aktívne látky na použitie v biocídnych výrobkoch ani sa na ne nevzťahujú prechodné ustanovenia článku 89 nariadenia Európskeho parlamentu a Rady č. 528/2012 (5), a preto sa biocídne výrobky obsahujúce uvedené látky nesmú v Únii uvádzať na trh ani používať.
                  
               
                     (9)
                  
                  
                     V nadväznosti na žiadosti o vzájomné uznanie troch autorizácií, ktoré Švédsko udelilo pre biocídne výrobky obsahujúce kreozot v súlade s nariadením (EÚ) č. 528/2012, Francúzsko autorizovalo výrobky, na ktoré sa vzťahujú uvedené žiadosti, len na ošetrenie železničných podvalov, ale odmietlo udeliť autorizáciu na iné použitia na ošetrenie dreva (6). Vo vykonávacom rozhodnutí (EÚ) 2018/1297 (7) Komisia dospela k záveru, že francúzska výnimka zo vzájomného uznávania je opodstatnená z dôvodov ochrany životného prostredia a zdravia a života ľudí podľa článku 37 ods. 1 písm. a) a c) nariadenia (EÚ) č. 528/2012 v spojení s článkom 37 ods. 1 druhým pododsekom uvedeného nariadenia.
                  
               
                     (10)
                  
                  
                     Hoci Francúzsko odmietlo autorizovať používanie biocídnych výrobkov obsahujúcich kreozot na ošetrenie dreva s výnimkou ošetrenia železničných podvalov, ani bod 31 prílohy XVII k nariadeniu (ES) č. 1907/2006 pod podmienkou, že sú splnené podmienky stanovené v odseku 2 písm. b) uvedeného bodu, ani nariadenie (EÚ) č. 528/2012 nebráni tomu, aby sa drevo ošetrené kreozotom prvýkrát uviedlo na trh alebo inštalovalo na území Francúzska alebo aby sa akékoľvek drevo, ktoré bolo ošetrené kreozotom pred 31. decembrom 2002 uviedlo na francúzsky trh s použitými výrobkami ako výrobok na opätovné použitie.
                  
               
                     (11)
                  
                  
                     Podľa vedecko-technických údajov, ktoré predložilo Francúzsko, úrovne expozície spojené s použitím dreva ošetreného kreozotom v exteriéri a kontaktom s pôdou alebo inštaláciou v sladkej alebo slanej vode odhadnuté švédskymi orgánmi a vyhodnotené agentúrou ANSES na účely autorizácií biocídnych výrobkov obsahujúcich kreozot (CAS č. 8001-58-9; ES č. 232-287-5) (8) prekračujú príslušné predpokladané koncentrácie, pri ktorých nedochádza k žiadnym účinkom (PNEC), z čoho vyplýva, že riziko pre tieto zložky životného prostredia nie je primerane kontrolované. Francúzske opatrenie sa prijíma na ochranu životného prostredia pred vyplývajúcim rizikom. Úrovne expozície spojené so železničnými podvalmi, ktoré sa používajú v exteriéri, ale neprichádzajú do kontaktu s pôdou ani sa neinštalujú v sladkej alebo slanej vode, však príslušné predpokladané koncentrácie, pri ktorých nedochádza k žiadnym účinkom, neprekračujú. S cieľom čo najviac časovo obmedziť vplyvy takýchto použití ošetreného dreva na životné prostredie by sa opatrenie prijaté Francúzskom malo považovať na naliehavé v zmysle článku 129 ods. 1 nariadenia (ES) č. 1907/2006. Rozhodnutia Francúzska neautorizovať príslušné biocídne výrobky na použitia na ošetrenie dreva okrem ošetrenia železničných podvalov, ktoré Komisia vo vykonávacom rozhodnutí (EÚ) 2018/1297 posúdila ako opodstatnené, nadobudnú svoj ochranný účinok od 23. apríla 2019. Riziká vyplývajúce z používania takto ošetreného dreva však zostanú čiastočne nevyriešené, ak sa takto ošetrené drevo môže stále uvádzať na trh a inštalovať na francúzskom území po ošetrení mimo územia Francúzska. Je preto naliehavo potrebné obmedziť takéto uvádzanie na trh a inštaláciu v rovnakom časovom rámci, čiže od 23. apríla 2019.
                  
               
                     (12)
                  
                  
                     V súlade s tým možno dočasné opatrenia v súlade s článkom 129 ods. 1 nariadenia (ES) č. 1907/2006 týkajúce sa dreva ošetreného kreozotom (CAS č. 8001-58-9, ES č. 232-287-5) pokladať za opodstatnené.
                  
               
                     (13)
                  
                  
                     Francúzsko ďalej uviedlo, že výpočet odvodenej hladiny, pri ktorej dochádza k minimálnemu účinku (DMEL), pre bezprahovú látku kreozot v súlade s usmernením agentúry zodpovedá riziku pre pracovníkov na úrovni 10–5 a že v súlade s posúdením Švédska podľa nariadenia (EÚ) č. 528/2012 je riziko pre spotrebiteľov zanedbateľné.
                  
               
                     (14)
                  
                  
                     Na základe doplňujúcich vedeckých a technických informácií, ktoré predložilo Francúzsko, je ostatných osem látok, ktoré sú spolu s kreozotom uvedené v bode 31 prílohy XVII k nariadeniu (ES) č. 1907/2006, podobných kreozotu v dôsledku podobnosti chemických, toxikologických a ekotoxikologických profilov ich zložiek, takže riziká pre životné prostredie vyplývajúce z používania akéhokoľvek dreva ošetreného ktoroukoľvek z uvedených látok sú podobné. V súlade s tým možno dočasné opatrenie v súlade s článkom 129 ods. 1 nariadenia (ES) č. 1907/2006 takisto pokladať za opodstatnené, pokiaľ ide o drevo ošetrené ktoroukoľvek z uvedených látok.
                  
               
                     (15)
                  
                  
                     Výnose sa ukladajú povinnosti týkajúce sa spracovania odpadu z ošetreného dreva. Keďže odpad nie je látka, zmes ani výrobok v zmysle článku 3 nariadenia (ES) č. 1907/2006, Komisia sa domnieva, že ustanovenia výnosu, ktorými sa ukladajú takéto povinnosti vrátane označenia takéhoto odpadu za nebezpečný, nepatria do rozsahu pôsobnosti tohto rozhodnutia.
                  
               
                     (16)
                  
                  
                     Keďže dočasné opatrenie pozostáva z obmedzenia uvádzania látok na trh alebo ich používania, aj keď spĺňajú požiadavky nariadenia (ES) č. 1907/2006, predovšetkým požiadavky bodu 31 prílohy XVII k uvedenému nariadeniu, v článku 129 ods. 3 uvedeného nariadenia sa vyžaduje, aby Francúzsko začalo postup Únie týkajúci sa obmedzovania tým, že agentúre predloží dokumentáciu v súlade s prílohou XV (ďalej len „dokumentácia podľa prílohy XV“) do troch mesiacov od dátumu tohto rozhodnutia. V dokumentácii podľa prílohy XV by sa malo poskytnúť aj odôvodnenie akýchkoľvek navrhovaných výnimiek v súlade s dočasným opatrením, ako aj posúdenie rizika pre ľudské zdravie.
                  
               
                     (17)
                  
                  
                     Dočasné opatrenie by sa teda malo povoliť.
                  
               
                     (18)
                  
                  
                     Vzhľadom na lehotu stanovenú v článku 129 ods. 3 nariadenia (ES) č. 1907/2006 na začatie postupu Únie týkajúceho sa obmedzovania prostredníctvom predloženia dokumentácie agentúre a s cieľom poskytnúť dostatočný čas na rozhodnutie, ktoré sa má prijať v súlade s článkom 73 ods. 2 nariadenia (ES) č. 1907/2006, by autorizácia mala platiť 27 mesiacov.
                  
               
                     (19)
                  
                  
                     Týmto rozhodnutím nie je nijakým spôsobom dotknuté rozhodnutie Komisie podľa článku 73 nariadenia (ES) č. 1907/2006, pokiaľ sú splnené podmienky stanovené v článku 68 uvedeného nariadenia.
                  
               
                     (20)
                  
                  
                     Toto rozhodnutie je v súlade so stanoviskom výboru zriadeného na základe článku 133 nariadenia Rady (ES) č. 1907/2006,
                  
               PRIJALA TOTO ROZHODNUTIE:
         
            Článok 1
            
               1.   S výhradou odseku 2 sa dočasné opatrenie, ktoré Francúzsko oznámilo Komisii 25. februára 2019, týkajúce sa obmedzenia používania určitého ošetreného dreva a jeho uvádzania na trh (ďalej len „dočasné opatrenie“) povoľuje na obdobie 27 mesiacov od dátumu nadobudnutia účinnosti tohto rozhodnutia.
            
            
               2.   Platnosť povolenia sa skončí k skoršiemu z týchto dátumov, ak ktorýkoľvek nastane pred uplynutím obdobia stanoveného v odseku 1:
               
                           a)
                        
                        
                           ak postup Únie týkajúci sa obmedzovania začatý v súvislosti s dočasným opatrením povedie k zmene prílohy XVII k nariadeniu (ES) č. 1907/2006 k dátumu, keď sa táto zmena začne uplatňovať;
                        
                     
                           b)
                        
                        
                           šesť mesiacov po tom, ako sa postup Únie týkajúci sa obmedzovania začatý v súvislosti s dočasným opatrením ukončí bez toho, aby Komisia predložila návrh obmedzenia.
                        
                     
         
         
            Článok 2
            Toto rozhodnutie je určené Francúzskej republike.
         
         
            V Bruseli 7. júna 2019
            
               
                  Za Komisiu
               
               Elżbieta BIEŃKOWSKA
               
                  členka Komisie
               
            
         
         
            (1)  Ú. v. EÚ L 396, 30.12.2006, s. 1.
         
            (2)  Smernica Komisie 2011/71/EÚ z 26. júla 2011, ktorou sa mení a dopĺňa smernica Európskeho parlamentu a Rady 98/8/ES s cieľom zaradiť kreozot ako aktívnu látku do prílohy I k uvedenej smernici (Ú. v. EÚ L 195, 27.7.2011, s. 46).
         
            (3)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
         
            (4)  Vykonávacie rozhodnutie Komisie (EÚ) 2017/2334 zo 14. decembra 2017, ktorým sa odkladá dátum skončenia platnosti schválenia kreozotu na použitie v biocídnych výrobkoch typu 8 (Ú. v. EÚ L 333, 15.12.2017, s. 64).
         
            (5)  Nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (Ú. v. EÚ L 167, 27.6.2012, s. 1).
         
            (6)  Rozhodnutia FR-2017-0034, FR-2017-0035 a FR-2017-0036, všetky z 23. apríla 2018, sú založené na záveroch hodnotenia francúzskou agentúrou Agence nationale de sécurité sanitaire de l'alimentation, de l'environnement et du travail (ANSES) z 19. mája 2017, nahradených závermi hodnotenia ANSES z 30. mája 2018.
         
            (7)  Vykonávacie rozhodnutie Komisie (EÚ) 2018/1297 z 25. septembra 2018 o výnimke zo vzájomného uznávania autorizácie biocídnych výrobkov obsahujúcich kreozot zo strany Francúzska v súlade s článkom 37 nariadenia Európskeho parlamentu a Rady (EÚ) č. 528/2012 (Ú. v. EÚ L 243, 27.9.2018, s. 19).
         
            (8)  Ako uvádza orgán Conseil général du l'environnement et du développement durable, v dokumente Evaluation des impacts d'une interdiction d'utilisation de la créosote en France, Rapport no
             010963-01, máj 2017 [http://cgedd.documentation.developpement-durable.gouv.fr/documents/cgedd/010963-01_rapport.pdf].